
Na temelju članka 56. Zakona o proračunu (NN 144/21), članka 9. Pravilnika o mjerilima i načinu korištenja nenamjenskih donacija i vlastitih prihoda proračunskih korisnika Koprivničko-križevačke županije ( Službeni glasnik Koprivničko-križevačke županije broj 34/22 ) i članka 35. Statuta Osnovne škole Koprivnički Bregi, Školski odbor Osnovne škole Koprivnički Bregi na 29.sjednici održanoj dana 31.1.2023. godine donosi

PRAVILNIK 
o mjerilima i načinu korištenja nenamjenskih donacija i vlastitih prihoda Osnovne škole Koprivnički Bregi

 I. OPĆE ODREDBE

				     Članak 1.
Ovim Pravilnikom uređuju se mjerila i način korištenja nenamjenskih donacija i vlastitih prihoda Osnovne škole Koprivnički Bregi (u daljnjem tekstu: Škola)

					      Članak 2. 
(1) Nenamjenske donacije, u smislu ovog Pravilnika, su prihodi ostvareni bez bilo kakve naknade ili protučinidbe od fizičkih osoba, neprofitnih organizacija, trgovačkih društava i ostalih subjekata izvan općeg proračuna, a kojima namjena nije utvrđena.
	(2) Vlastiti prihodi su prihodi koje Škola ostvaruju obavljanjem poslova na tržištu i u tržišnim uvjetima.
	(3) Odredbe ovog Pravilnika ne odnose se na prihode koji se ostvaruju iz nadležnog proračuna ili drugih izvora.
					      Članak 3.
	(1) Škola ostvaruje vlastite prihode od:
-prodaje roba i usluga
-pruženih usluga najma opreme, prostora i zemljišta 
-ostalih poslova na tržištu i u tržišnim uvjetima.

(2) Vlastitim prihodima ne smatraju se:
-prihodi koje Škola ostvari od nadležnog proračuna za financiranje redovne djelatnosti,
-pomoći od JLS-a, ministarstva i drugih institucija u sustavu javnog sektora,
-prihodi ostvareni namjenski s ciljem provedbe EU-projekata,
-prihodi od namjenskih donacija, prihodi za posebne namjene,
-prihodi od koncesija i koncesijskih odobrenja,
-prihodi od prodaje ili zamjene imovine,
-naknade s naslova osiguranja.


II. MJERILA I NAČIN KORIŠTENJA VLASTITIH PRIHODA  
                                                                 Članak 4.
 (1) Vlastitim prihodima Škola prvenstveno podmiruju rashode nastale obavljanjem poslova temeljem kojih su vlastiti prihodi i ostvareni.
(2) Ako su vlastiti prihodi uplaćeni u nižem iznosu nego što je planirano, mogu se preuzeti i plaćati obveze do visine uplaćenih odnosno raspoloživih sredstava.
 (3) Ako se vlastiti prihodi ostvare u iznosu većem od potrebnog za podmirenje rashoda iz stavka 1. ovog članka, Škola ih je obvezna koristiti za rashode za materijal i energiju, rashode za usluge, financijske rashode, vlastito učešće u EU projektima te unapređenje djelatnosti (nabavu nefinancijske imovine, tekuće i investicijsko održavanje).
 (4) Iznimno, u slučaju više sile ili prijeke potrebe Škola može vlastite prihode rasporediti na drugačiji način od propisanog iz stavaka 1. i 3. ovog članka, ali uz prethodnu suglasnost osnivača.
                                                     Članak 5.
Vlastiti prihodi ostvareni u tekućoj godini koji se ne utroše na pokrivanje rashoda sukladno ovom Pravilniku u toj godini, prenose se u slijedeću proračunsku godinu, a ostvareni višak prihoda koristi se za podmirenje rashoda sukladno ovom Pravilniku.

                                                     Članak 6.
(1) Škola vlastite prihode planira i raspoređuju u svojem financijskom planu.

III.POSTUPANJE KOD NENAMJENSKIH DONACIJA I NAČIN KORIŠTENJA


Članak 7.

	(1) Nenamjensku donaciju donator najavljuje ravnatelju Škole upućivanjem pisma namjere o vrsti i vrijednosti donacija.

(2) Školski odbor na prijedlog ravnatelja, donosi odluku o prihvaćanju ili neprihvaćanju donacije, te o načinu korištenja prihvaćene donacije.

(3) Ravnatelj škole pisanim putem izvješćuje donatora o prihvaćanju ili neprihvaćanju donacije.

(4) U slučaju donošenja odluke o prihvaćanju i načinu korištenja donacije, ravnatelj i donator sklapaju ugovor o donaciji.

(5) Ugovor o donaciji iz stavka 4. ovog članka se ne sklapa ako je donator fizička osoba.

(6) Škola je kod primitka nenamjenske donacije dužna na svojim mrežnim stranicama, na lako dostupan način, objaviti informacije o primljenoj nenamjenskoj donaciji-podatke o donatoru, vrsti i vrijednosti donacije.

(7) Stjecanje nefinancijske dugotrajne imovine bez naknade, ako bi takvo stjecanje prouzročilo značajnije troškove za stjecatelja, moguće je samo uz prethodnu suglasnost osnivača.
(8) Nenamjenske donacije koje su dane Školi mogu se koristiti za rashode za materijal i energiju, rashode za usluge, financijske rashode te nabavu opreme.
(9) Nenamjenske donacije ne mogu se koristiti za sponzorstva i donacije. 

                                            IV. NADZOR I IZVJEŠTAVANJE
Članak 8.
(1) Škola je dužna evidentirati ostvarene vlastite prihode i prihode od nenamjenskih donacija sukladno propisima kojima je uređeno proračunsko računovodstvo i sukladno Odluci o izvršavanju Proračuna Koprivničko-križevačke županije.
(2) Škola je obvezna o ostvarenim i utrošenim vlastitim prihodima i prihodima od nenamjenskih donacija kroz izvještaje o izvršenju financijskog plana izvijestiti polugodišnje i godišnje nadležno županijsko upravno tijelo, a nadležno upravno tijelo može zatražiti izvještavanje i za kraća vremenska razdoblja, a po potrebi i dodatna izvješća.
Članak 9.
Ovaj Pravilnik stupa na snagu osmog dana od dana objave na oglasnoj ploči Škole.
Članak 10.
Stupanjem na snagu ovog Pravilnika prestaje važiti Pravilnik o stjecanju i korištenju vlastitih prihoda (KLASA:012-03/20-01/04, URBROJ:2137-76-01-20-1 od 14.7.2020. godine.

KLASA: 011-03/23-02/1
URBROJ: 2137-76-01-23-1
Koprivnički Bregi, 31.1.2023.
                                                                           PREDSJEDNICA  ŠKOLSKOG  ODBORA:
                                                                           		Suzana Vusić, uč.
	     

          Ovaj Pravilnik objavljen je na oglasnoj ploči Škole dana 31.1.2023. ,a  stupio je na snagu  8.2.2023.
 
                                                                                                   RAVNATELJICA ŠKOLE:
	Karolina Vidović, dipl.uč.

